Ауылдың бер яҡ ситендә, Йүкәле йылғаһының Ашҡаҙар менән ҡушылған ерендә генә урынлашҡан өйҙәренең иркен генә урынлашып ун ике йәшлек Минзифа әсәһе менән һарыҡ тиреһенән тун тегеп ултыра. Самандан һалынған өйҙәре, сандин? балсығы менән ағартылып ҡуйылғас, яҡты. Әсәһе уны тыуған ауылы Кинйәгә барған һайын алып ҡайтырға онотмай. Стеналар әҙ-мәҙ һарғая башлау менән тиҙ генә ағарта һалып ҡуя. «Аҡбалсыҡтары булмағас был ауылдыҡылар өй ағартыуҙы бик белеп етмәй, ә беҙҙең яҡтыҡыларҙың мал ҡураларына тиклем ап-аҡ» - ти әсәһе. Ул бына шулай тун теккәндә, балаҫ һуҡҡанда, кейеҙ баҫҡанда ҡыҙына гел генә үҙенең тыуған яҡтары хаҡында һөйләп ала. Үҙенең атаҡлы Кинйә абыздың улы Һеләүһендең ейәнсәре икәнен нәҫел-нәсәптәренең ҡотло булыуын да иҫенә төшөргөләп ала.Быларҙы тыуған яғы, туған-тыумасаларын һағынып һөйләүе булғандыр инде.